Entonces nuꞌcyaj tum lugajromo ñøjayajpamø Getsemaní,
y Jesusis ñøjayaj ñøtuṉdøvø:
―Poꞌcstam yøꞌqui,
mientras øtz maꞌṉbø oꞌnøy Dios.
Jesusis ñømaṉyaj Pedro y Jacobo y Juan usy tuꞌmaṉ.
Jesús ñøcøtzoꞌtzu vaꞌcø ñaꞌtzcoꞌna y vaꞌcø tzocotyocyomøꞌnu mayaꞌcuꞌis.
Ñøjayaj tuꞌcapyø ñøtuṉ:
―Nø myayaꞌcoꞌnu ø ndzocoy como maṉbase caꞌe.
Tzøꞌtyam yøꞌqui,
y jana coꞌøṉguy ijtamø.
Entonces Jesús maṉaṉøyu usyi y mucsquec najsomo y ꞌyoꞌnøy Dios a ver oꞌca muspa yaj cotzoca,
vaꞌcø jana ñøcøt toya lo que maṉbanaꞌṉ ñøcøt jic ora.
Ñøjayu:
―Abba,
Jatay;
muspa mi ndzøc mitz mumu tiyø.
Tø yac tzøꞌy libre vaꞌcø jana nøṉgøt yøṉø toya.
Pero u mi yac tucø øtz sunbase,
sino vaꞌcø mi yac tuc mitz sunbase.
Entonces vituꞌu y pyaꞌtyaj tuꞌcapyø ñøtuṉ øṉyajupø y ñøjay Pedro:
―¿Tiꞌajcuy nø mi ꞌyøṉu?
¿Ja mus mi ṉgyena ni tum hora?
Jana coꞌøṉguy ijtamø y oꞌnøtyam Dios vaꞌcø jana mi ṉgyojapaꞌjtamø.
Viyuṉsye mi ndzocoꞌyomo sunba mi ṉgyendamø,
pero mi sistaꞌm mochi.
Entonces Jesús maṉgueꞌtu y ꞌyoꞌnøcyeꞌt Dios mismo otejiꞌṉ jujche ꞌyoꞌnøyuse viꞌna.
Y minu y øṉupø pyaꞌtyajqueꞌtu tuꞌcapyø ñøtuṉdøvø,
porque nømnaꞌṉ ꞌyøṉgoꞌñajtoꞌu.
Y jiꞌnaꞌṉ myusyaje jujche vaꞌcø ꞌyaṉdzoṉyajø.
Cuando Jesús mingueꞌtu tuꞌcay najcøsi,
ñøjayaju:
―Yøti jøꞌø.
Øṉdyamø y sapøctamø.
Nuꞌcuꞌam hora,
øtz mumu Pønis chøṉ Tyøvø nø tziꞌocuyajtøju cojapaꞌtyajupø pøꞌnis cyøꞌomdaꞌm.
Teꞌñchuꞌṉdamø,
tø maṉdyaꞌi.
Jicø nø min maṉbapøꞌis ø tziꞌocuyaje.
Chiꞌocuyaj Jesús Judasis
Nømdøcnaꞌṉ cham Jesusis cuando nuꞌc Judas.
Jesusis ñøtuṉdøvø tucyaj macvøstøjcay Judasjiꞌn.
Judasjiꞌṉ miñajqueꞌt vøti pøn espadajiꞌṉ y cujiꞌṉ cyøꞌvejyajupø pane coviꞌnajøꞌstaꞌm,
y aṉguiꞌmgujiꞌṉ aṉmaꞌyoyajpapø pøꞌnis,
y tzambøꞌnistaꞌm.
Chiꞌocuyajupøꞌis oyunaꞌṉ chajmayaj jujche vaꞌcø myusyajø jutipø vaꞌcø ñucyajø,
oyumnaꞌṉ ñøjayaje:
―Jutipø maꞌṉbø suꞌqui,
jete ma mi nuctame y nømaṉdame.
Aꞌmdamø vaꞌcø jana pyoya.
Jetse ñøjayaju.
Y cuando nuꞌcu,
Judasis cyønuꞌcu tome Jesús y ñøjayu:
―Maestro,
Maestro.
Y syuꞌcu.
Jicsyeꞌc pøꞌnistaꞌm ñucyaju Jesús vaꞌcø ñømaṉyajø.
Pero tum pøn jen ijtupøꞌis ñøput ꞌyespada,
y cheꞌtzcajpøjay pane coviꞌnajøꞌis ñuꞌcscuꞌis tyatzøc.
Entonces Jesusis ñøjayaju sone pøn:
―¿Tiꞌajcuy mi mindamu espadajiꞌṉ y cuyjiꞌṉ vaꞌcø mi ndø nuctamø,
como nucyajpase nuꞌmba pøn?
Tumdum jama itpanaꞌṉ øtz mitzjiꞌṉdaꞌm,
nømnaꞌṉ ø aṉmaꞌyoy masandøjcomo,
y nunca ja mi ndø nuctamø.
Pero yøcse nø mi ndø nuctamu vaꞌcø viyuṉaj lo que ijtuse jachøꞌyupø Diosis ꞌyote.
Jicsyeꞌc mumu ñøtuṉdøvøꞌis pyochacyaju Jesús.
Tum socaꞌis nømnaꞌṉ pyaꞌt Jesús.
Tum sabanajiꞌṉ vyoꞌtupø vyin,
y ñucjoꞌyaj tyucucøs pøꞌnistaꞌm.
Pero socaꞌis chac tyucu y poy jana tucu.
Ñømaṉyaju Jesús aṉguiꞌmyajpapøꞌis viꞌnaṉdøjqui
Entonces ñømaṉyaj Jesús pane coviꞌnajøcøꞌmø.
Y mumu pane coviꞌnajøtaꞌm y tzambøndaꞌm y aṉmaꞌyoyajpapø aṉguiꞌmguyjiꞌṉ tuꞌmyaju.
Pedroꞌis maṉ pyaꞌtjoꞌy Jesús,
pero yaꞌi ispa.
Tøjcøy Pedro pane coviꞌnajøꞌis tøjøcøꞌmø solajromo y poꞌcschøꞌy soldadojiꞌṉ nømnaꞌṉ syamyaj juctyøjcaṉvini.
Pane coviꞌṉajøꞌstaꞌm y mumu aṉguiꞌmyajpapøꞌis cyømeꞌchaju iꞌis muspa cham viyuṉsye que it Jesusis cyoja.
Sunbanaꞌṉ chøjcayaj cyoja vaꞌcø yaj caꞌyajø.
Pero ni tiyø cyoja ja pyaꞌtayajø.
Porque sonetaꞌmbøꞌis cyøsujtzøyaj Jesús,
pero ja tumbø ti chamyaj parejo.
Eyapøꞌis eya chamu y eyapøꞌis eyati chamu.
Jicsyeꞌc teꞌṉchuṉyaju metzcuy tuꞌcay pøn maṉbapøꞌis cyøsujtzøyaje Jesús,
nømyaju:
―Mandaꞌmøjtzi yøṉ pøn nø ñømupø:
“Maꞌṉbø ⁿyaj yøṉ masandøc pøꞌnis cyøꞌjiꞌṉ chøcyajupø y tuꞌcay jamapit maṉba ndzøjqueꞌt eyapø jiꞌn pøꞌnis cyøꞌjiꞌṉ chøcyajepø”.
Pero ni jetse ja pyarejo chamyajø.
Entonces pane coviꞌnajø teꞌnu pøngujcomo y ñøjayu Jesús:
―¿Tiꞌajcuy jiꞌn mi ꞌyaṉdzoꞌṉoye?
¿Jujche mi ꞌyaṉdzoꞌṉopya que jujche mi ṉgyøtzaꞌmøyaju?
Pero Jesús ni jujche ja ꞌyoteputø.
Pane coviꞌnajøꞌis ꞌyaṉgøvaꞌjqueꞌtu:
―Tø tzajmayø oꞌca mijtzete Cristo,
oꞌca vøjpø Diosis mi ꞌYune.
Y Jesusis ñøjayu:
―Øjchøṉø,
y maṉba mi ndø istam øjtzi Pøꞌnis chøṉ Tyøvø Pømiꞌøyupøꞌis chøꞌnaꞌṉomo poꞌcspamø más aṉguiꞌmbapø.
Y maṉba mi ndø istaṉqueꞌte nø minupø tzajpacujqui oꞌnaꞌcøsi.
Entonces pane coviꞌnajøꞌis chitz tyucu corajepit y nømu:
―¿Tiꞌajcuy maṉba ndø metztam más cyøtzaꞌmøyajpapøꞌis?
Mitztaꞌm o mi mandame jujche yach onu porque Diose cyomoꞌpya vyin.
¿Ti mi ndzamdamba?
Y mumu chøjcayaj cyoja.
Nømyaju que vøjø vaꞌcø yaj caꞌtøjø.
Entonces vene pøꞌnis ñøcøtzoꞌchaju vaꞌcø cyøchujchujvøyaj Jesús chujvinjiꞌṉ y vyinmoñaju y chaṉyaju,
entonces ñøjayaju:
―¡Tzamø iꞌis nø mi nchaṉu!
Y policiaꞌstaꞌm vyiꞌnøc chaṉchaṉvøyaju.
Nømu Pedro que jiꞌn cyomus Jesús
Pedro cøꞌyi ijtu tøjøcøꞌmø cuando nuꞌc tum coyomo pane coviꞌnajøpøꞌis tyøjcom yospapø.
Cuando jeꞌis isu Pedro nø syamupø,
ꞌyaꞌmaṉgaꞌu y ñøjayu:
―Mitz también tuꞌmbac mi ⁿvyitpanaꞌṉ jic Jesús Nazaret cumgupyønjiꞌṉ.
Pero Pedroꞌis ja vyaꞌṉjajmø,
ñøjayu:
―Jiꞌnø musi ni jiꞌn ø ṉgøñøtøyøyi nø mi ndzamupø.
Y Pedro pujtu y teꞌnu tome aṉdyuṉgøꞌmø;
y veju gaylu.
Y coyomoꞌis isqueꞌtu y ñøjayaju pøn tome teꞌñajupø:
―Yøṉømete jic pøꞌnis ñøtuṉdøvøqueꞌt.
Pero Pedroꞌis ñøjacyeꞌtu que jiꞌndyet jicø.
Y jøsiꞌcam jen ityajupøꞌis ñøjayajqueꞌt Pedro:
―Viyuṉete mijtzi jic pøꞌnis ñøtuṉdøvøqueꞌt,
porque mitz Galilea nasombøte.
Porque mi ondecøsi mustaꞌmbøjtzi que mitz jiṉbøte.
Pero Pedroꞌis ñøcøtzoꞌtzu vaꞌcø chambøjcay Dios ñøyi,
nømu:
―Aunque castigatzøcpa Diosis,
jiꞌnø vaṉjajme.
Jiꞌnø ṉgomus jic pøn nø mi ndzamdamupø;
ispa Diosis.
Y jicsyeꞌc vej gaylu menajcøsi.
Entonces Pedroꞌis jyajmuchøc lo que Jesusis oyuse chajmaye;
porque Jesusis oyunaꞌṉ ñøjaye:
“Antes que vejpa gaylu menac,
maṉba mi ñømi tuꞌcayñac que jiꞌn mi ndø ispøc ndøvø”.
Cuando Pedroꞌis jyamuchøjcu jujche oy ñøjay Jesusis,
voꞌtzoꞌtzu.